PRIJEDLOG

Na temelju članka 160. stavka 2. Statuta Grada Zagreba (Službeni glasnik Grada Zagreba 23/16) i članka 48. stavka 1. Odluke o komunalnom redu (Službeni glasnik Grada Zagreba 3/14, 16/14, 22/14 i 25/15) gradonačelnik Grada Zagreba \_\_\_\_\_\_\_\_\_\_\_\_\_\_\_\_ 2017., donosi

**PRAVILNIK**

**o načinu i uvjetima postavljanja stajališta za sustav javnih bicikala**

**Članak 1.**

Ovim se pravilnikom propisuje način i uvjeti postavljanje stajališta za sustav javnih bicikala na javnim površinama u Gradu Zagrebu.

**Članak 2.**

Stajališta za sustav javnih bicikala postavljaju se na javne površine, a sastoje se od bicikala, parkirališno-sigurnosnih instalacija, informacijskih stupova za prijavu korisnika i druge opreme.

**Članak 3.**

Stajališta za sustav javnih bicikala svojim oblikovanjem moraju biti usklađena s prostorom na kojem se postavljaju.

**Članak 4.**

Stajališta za sustav javnih bicikala postavljaju se na način da ne zaklanjaju vertikalnu i horizontalnu prometnu signalizaciju, ne umanjuju preglednost i ne ometaju promet pješaka ili vozila kao niti korištenje zgrada i komunalnih objekata, uređaja i drugih objekata u općoj uporabi.

Udaljenost stajališta za sustav javnih bicikala mora iznositi minimalno 1,6 metara od ruba kolnika (mjereno od unutarnje strane rubnjaka) do najistaknutijeg dijela stajališta za sustav javnih bicikala.

**Članak 5.**

Stajališta za sustav javnih bicikala postavljaju se na temelju rješenja gradskoga upravnog tijela nadležnog za promet sukladno propisanim minimalnim tehničkim uvjetima.

**Članak 6.**

Bicikli moraju biti opremljeni ugrađenim košaricama za prijevoz osobnih stvari,automatskom identifikacijom bicikla,tehničkom izvedbom okvira bicikla koja omogućava fizičko blokiranje bicikla na parkirališnoj instalaciji i lako korištenje za korisnike oba spola temogućnošću isticanja reklamne poruke.

**Članak 7.**

Parkirališno- sigurnosna instalacija obuhvaća minimalno 6 parkirališnih stalaka za bicikle, displej i/ili info pano s uputama za korištenje bicikala na hrvatskom i engleskom jeziku, mogućnost prijave korisnika ako nema slobodnog parkirališnog mjesta za povrat bicikla i opremu za blokiranje/deblokiranje bicikla nakon identifikacije.

**Članak 8.**

Upravljački centarsastoji se od upravljačkog središta sustava za komunikaciju sa korisnicima, servisnim vozilom na terenu i displejom s prikazom aktualnog stanja cijelog sustava u realnom vremenu (prikaz broja slobodnih bicikala i slobodnih mjesta za parkiranje, prikaz udaljenosti do susjednih lokacija – u dužinskim jedinicama i u vremenskim jedinicama normalnog pješačenja.

**Članak 9.**

Ovaj pravilnik stupa na snagu osmoga dana od dana objave u Službenom glasniku Grada Zagreba.

**GRADONAČELNIK**

**GRADA ZAGREBA**

**Milan Bandić, dipl. politolog**